Alexander, episcopus, servus servorum Dei, dilectis filiis abbati et capitulo Sancti-Mariani Autissiod., salutem et apostolicam benedictionem. Apostolice sedis auctoritate compellimur, et nostri officii debito provocamur piis filiorum ecclesie precibus et petitionibus que a ratione non discrepant, nec ab ecclesiastica dissonant honestate, clementer annuere, et eas utili effectu prosequente complere. Eapropter, dilecti in Domino filii, vestris justis postulationibus grato concurrentes assensu, sepulturam ecclesie vestre liberam esse decernimus ut eorum devotioni et extreme voluntati qui se illic sepeliri deliberaverint, nisi excommunicati vel interdicti sint, nullus obsistat; salva tamen justitia ecclesiarum a quibus mortuorum corpora assumuntur. Cum, autem, generale interdictum terre fuerit, liceat vobis, clausis januis, exclusis excommunicatis et interdictis, non pulsatis campanis, suppressa voce, divina officia celebrare. Liceat quoque vobis clericos vel laïcos e seculo fugientes liberos et absolutos recipere, et eos absque alicujus contradictione retinere. Decernimus ergo ut nulli omnino hominum liceat hanc paginam nostre concessionis infringere, etc. Datum, Anagni, II kal. decembris.